text: Skjern ansætter klubkoryfæ til pokalkamp 
  14 maj 2012 kl. 13.35
  Skjern har fyret trænerteamet Krister Lindgren og Morten Bjerre og ansat klubkoryfæet Anders Dahl-Nielsen.
  Den tidligere håndboldlandstræner Anders Dahl-Nielsen og John Bruun skal i stedet midlertidigt stå i spidsen for Skjern i årets sidste kamp, som er mod Skive i pokalturneringens syvende runde.
  Skjern har ikke vundet i de seneste syv kampe, og derfor har Skjern-ledelsen besluttet at sende det nuværende trænerteam bestående af Krister Lindgren og Morten Bjerre på porten i håbet om en chokeffekt.
  - Sæsonen har været en sportslig skuffelse, som vi alle bærer en del af ansvaret for, siger Skjerns formand, Carsten Thygesen, i en pressemeddelelse.
  - Vi håber at kunne slutte sæsonen af med en sejr i den meget vigtige pokalkamp og er derfor glade for, at Anders Dahl-Nielsen og John Bruun har sagt ja til at forsøge at pumpe noget energi ind i truppen til denne kamp, siger Carsten Thygesen.
  Skjerns kamp mod Skive spilles onsdag aften klokken 20.
  Anders Dahl-Nielsen er en af de mest respekterede personer i dansk håndbold.
  Han har været blandt andet været cheftræner for Skjern Håndbolds ligahold og manager i den tyske danskerklub Flensburg-Handewitt i Bundesligaen.
  Anders Dahl-Nielsen bor i Ribe.
  